Za upisom u HDZ opet vlada prava pomama i nema boljeg signala da sitni karijeristi računaju na to da će ta stranka preuzeti vlast nakon predstojećih parlamentarnih izbora. Je li ta njihova računica točna, tek će se vidjeti, ali čini se da su se preračunali u provedbi namjere da se domognu zajedničarske stranačke iskaznice. Jer HDZ je ovih dana osobama željnim njihove partijske knjižice, poslao na desetke odbijenica. Doznali smo to iz vijesti koju je objavila ovih dana Slobodna Dalmacija, o odbijenicama koje su s Trga žrtava fašizma stigle na adrese čak 50 Solinjana

Među njima apsolutno najuporniji i najnesretniji je zasigurno izvjesni Nediljko Bulić koji je čak četiri puta molio HDZ da ga primi, ali to se uopće nije dojmilo Tomislava Karamarka i Milijana Vasu Brkića . Očito je zavladala tolika gužva da više u HDZ malo tko stane ili naprosto ne stižu natiskati toliko iskaznica. Ta strka da se što prije ukrca u brod onih za koje misle da će pobijediti, karakteristična je pojava u hrvatskog življa ususret svim izborima. Mnogi čekaju da izbori prođu pa igraju na sigurno i tek po proglašenju rezultata postaju članovi političkih stranaka, ali neki znaju da 'rizik' ranijeg učlanjenja donosi i brojne povlastice. Povijest je pokazala - sa stranačkom iskaznicom otvaraju se vrata ekonomskog i karijernog napredovanja. Bez stranačke iskaznice, napredak je spor ili naprosto izostaje.

Hrvatska klijentelistička mreža



Klijentelizam se duboko ukorijenio u hrvatski politički, ekonomski i društveni život, za sve stranke koje su vladale ili participirale u vlasti to je prvo i temeljno načelo praktičnog djelovanja. Nije to, naravno, ekskluzivna osobina hrvatskog političkog sustava, ali jedan smo od europskih naroda koji je klijentelizam doveo gotovo do savršenstva. I ta mreža je, ovdje i sada, neprobojna, a počela se plesti i prije nego što je Hrvatska proglasila državnost.